Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για τη θέση που πρέπει να λάβει η Κοινότητα στο πλαίσιο του συμβουλίου σύνδεσης, το οποίο συγκροτήθηκε με την ευρωπαϊκή συμφωνία που υπεγράφη στις 8 Μαρτίου 1993 μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Βουλγαρίας, αφετέρου, όσον αφορά τις τροποποιήσεις των άρθρων 2 και 3 του πρόσθετου πρωτοκόλλου της ευρωπαϊκής συμφωνίας

(υποβλήθηκε από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η ευρωπαϊκή συμφωνία (ΕΣ) σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Βουλγαρίας, αφετέρου, άρχισε να ισχύει την 1η Φεβρουαρίου 1995.

Το πρωτόκολλο 2 αυτής της συμφωνίας διέπει τα προϊόντα ΕΚΑΧ (δηλ. χάλυβα και άνθρακα), καθώς και το πρόβλημα των κρατικών ενισχύσεων γι'αυτούς τους τομείς. Σύμφωνα με το πρωτόκολλο 2, οι κρατικές ενισχύσεις οποιασδήποτε μορφής -πλην εξαιρέσεων επιτρεπόμενων από τη συνθήκη ΕΚΑΧ- δεν συμβιβάζονται με την ευρωπαϊκή συμφωνία. Κατά συνέπεια, η Βουλγαρία μπορεί να χορηγεί κρατικές ενισχύσεις μόνο για τους εξής σκοπούς: (i) βελτιώσεις του περιβάλλοντος, (ii) έρευνα και ανάπτυξη, (iii) οριστικό κλείσιμο μονάδων.

Το πρωτόκολλο 2 της παρούσας συμφωνίας επέτρεπε, ωστόσο, κατ'εξαίρεση στη Βουλγαρία να χορηγεί κρατικές ενισχύσεις για να μπορέσει η βιομηχανία άνθρακα και χάλυβα να αναδιαρθρωθεί κατά τα πέντε έτη μετά την έναρξη ισχύος της συμφωνίας (περίοδος χάριτος) που έληγε στις 31 Δεκεμβρίου 1997. Εν πάση περιπτώσει, οι ενισχύσεις που χορηγούνται γι'αυτή την αναδιάρθρωση θα εγκρίνονταν εφόσον πληρούσαν ορισμένα κριτήρια [1].

[1] Το πρόγραμμα αναδιάρθρωσης συνδεόταν με τη συνολική μείωση και την ορθολογική διαχείριση με σκοπό τη σταθερή μείωση του συνολικού παραγωγικού δυναμικού για τα τελικά προϊόντα στη Βουλγαρία.

Οι βουλγαρικές αρχές ζήτησαν και υπέγραψαν, στις 21 Νοεμβρίου 2002, πρόσθετο πρωτόκολλο με την Ευρωπαϊκή Ένωση που παρατείνει προσωρινά την περίοδο κατά την οποία μπορούν να χορηγούνται κατ'εξαίρεση κρατικές ενισχύσεις στις εταιρείες χάλυβα, ώστε να μπορέσουν να αναδιαρθρωθούν. Η τελική απόφαση σχετικά με την παράταση της ''περιόδου χάριτος'' εξακολουθεί, ωστόσο, να προϋποθέτει την έγκριση από το Συμβούλιο των σχεδίων αναδιάρθρωσης του τομέα άνθρακα και χάλυβα της Βουλγαρίας με βάση την αξιολόγηση που έκανε η Επιτροπή.

Λόγω των πρόσφατων τροποποιήσεων που επήλθαν στη βουλγαρική νομοθεσία όσον αφορά την κατανομή αρμοδιοτήτων μεταξύ των οργάνων εφαρμογής, η Βουλγαρία προτείνει να τροποποιηθούν τα άρθρα 2 και 3 του πρόσθετου πρωτοκόλλου με αντικατάσταση της μνείας του ''Συμβουλίου Ανταγωνισμού'' και στα δύο άρθρα από τη μνεία της ''Επιτροπής Προστασίας του Ανταγωνισμού'' στο άρθρο 2 και του ''Υπουργείου Οικονομικών'' στο άρθρο 3.

Οι βουλγαρικές αρχές θεωρούν ότι οι τροποποιήσεις αυτές πρέπει να εγκριθούν για να διασφαλισθεί η συμβατότητα της ευρωπαϊκής συμφωνίας και του μεταγενέστερου πρωτοκόλλου 2 με τη θεσμική οργάνωση της Βουλγαρίας. Αυτή η συμβατότητα θα επιτρέψει την έναρξη εφαρμογής του πρόσθετου πρωτοκόλλου και τη δημιουργία της νομικής βάσης για τη θέσπιση εθνικού προγράμματος αναδιάρθρωσης του τομέα του χάλυβα.

Για να διασφαλισθεί η συμβατότητα μεταξύ της ευρωπαϊκής συμφωνίας και της βουλγαρικής νομοθεσίας, το Συμβούλιο καλείται να εγκρίνει τη συνημμένη πρόταση απόφασης για την τροποποίηση του πρόσθετου πρωτοκόλλου που υπεγράφη στις 21 Νοεμβρίου 2002.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για τη θέση που πρέπει να λάβει η Κοινότητα στο πλαίσιο του συμβουλίου σύνδεσης, το οποίο συγκροτήθηκε με την ευρωπαϊκή συμφωνία που υπεγράφη στις 8 Μαρτίου 1993 μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Βουλγαρίας, αφετέρου, όσον αφορά τις τροποποιήσεις των άρθρων 2 και 3 του πρόσθετου πρωτοκόλλου της ευρωπαϊκής συμφωνίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 87 παράγραφος 3 στοιχείο ε), σε συνδυασμό με το άρθρο 300 παράγραφος 2 πρώτο εδάφιο πρώτη πρόταση και το άρθρο 300 παράγραφος 3 πρώτο εδάφιο,

την απόφαση του Συμβούλιου της 14ης Οκτωβρίου 2002 σχετικά με το πρόσθετο πρωτόκολλο της ευρωπαϊκής συμφωνίας όσον αφορά την παράταση της περιόδου που καθορίζεται στο άρθρο 9 παράγραφος 4,

την πρόταση της Επιτροπής,

Εκτιμώντας τα εξής:

(1) Η ευρωπαϊκή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Βουλγαρίας, αφετέρου [2], υπεγράφη στις 8 Μαρτίου 1993.

[2] ΕΕ L 358 της 31.12.1994, σ. 3

(2) Το άρθρο 9 παράγραφος 4 του πρωτοκόλλου 2 της ανωτέρω ευρωπαϊκής συμφωνίας ορίζει ότι, κατά τη διάρκεια των πρώτων πέντε ετών από την έναρξη ισχύος της συμφωνίας, και κατά παρέκκλιση από την παράγραφο 1 σημείο iii) του ίδιου άρθρου, η Βουλγαρία μπορεί να χορηγεί, όσον αφορά τα προϊόντα χάλυβα, κρατικές ενισχύσεις για αναδιάρθρωση, υπό τον όρο ότι τούτο οδηγεί στη βιωσιμότητα των ενισχυόμενων επιχειρήσεων στο πλαίσιο κανονικών συνθηκών της αγοράς στο τέλος της περιόδου αναδιάρθρωσης. ότι το ποσό και η ένταση της ενίσχυσης περιορίζονται αυστηρά στο επίπεδο που είναι απολύτως αναγκαίο για την αποκατάσταση της βιωσιμότητας και ότι προοδευτικά μειώνονται. και ότι το πρόγραμμα αναδιάρθρωσης συνδέεται με τη συνολική ορθολογική διαχείριση και μείωση του συνολικού παραγωγικού δυναμικού στη Βουλγαρία.

(3) Η αρχική πενταετής περίοδος έληξε στις 31 Δεκεμβρίου 1997.

(4) Η Δημοκρατία της Βουλγαρίας ζήτησε, τον Οκτώβριο του 1997, να παραταθεί η προαναφερόμενη περίοδος.

(5) Η περίοδος αυτή παρατάθηκε προσωρινά για άλλα οκτώ έτη, αρχής γενομένης από την 1η Ιανουαρίου 1998, ή μέχρι την ημερομηνία προσχώρησης της Βουλγαρίας στην Ευρωπαϊκή Ένωση, ανάλογα με το ποια προηγείται.

(6) Η τελική απόφαση σχετικά με την παράταση της περιόδου που προβλέπεται στο άρθρο 9 παράγραφος 4 του πρωτοκόλλου 2 της ευρωπαϊκής συμφωνίας προϋποθέτει την έγκριση από το Συμβούλιο των σχεδίων αναδιάρθρωσης του τομέα άνθρακα και χάλυβα της Βουλγαρίας με βάση την αξιολόγηση που έκανε η Επιτροπή.

(7) Για το σκοπό αυτό, τα μέρη ενέκριναν και υπέγραψαν ένα πρόσθετο πρωτόκολλο της ευρωπαϊκής συμφωνίας.

(8) Οι πρόσφατες τροποποιήσεις της βουλγαρικής νομοθεσίας άλλαξαν την κατανομή των αρμοδιοτήτων μεταξύ των οργάνων εφαρμογής.

(9) Για να διασφαλισθεί η συμβατότητα μεταξύ της ευρωπαϊκής συμφωνίας και της βουλγαρικής θεσμικής οργάνωσης, πρέπει να τροποποιηθούν τα άρθρα 2 και 3 του πρόσθετου πρωτοκόλλου με αντικατάσταση της μνείας του ''Συμβουλίου Ανταγωνισμού'' και στα δύο άρθρα από τη μνεία της ''Επιτροπής Προστασίας του Ανταγωνισμού'' στο άρθρο 2 και του ''Υπουργείου Οικονομικών'' στο άρθρο 3.

(10) Αυτή η συμβατότητα είναι απαραίτητη για να μπορέσει να αρχίσει να ισχύει στη βουλγαρική νομοθεσία το προαναφερθέν πρόσθετο πρωτόκολλο της ευρωπαϊκής συμφωνίας,

ΑΠΟΦΑΣΙΖΕΙ:

Άρθρο μόνο

Η θέση που πρέπει να λάβει η Κοινότητα στο πλαίσιο του συμβουλίου σύνδεσης το οποίο συγκροτήθηκε με την ευρωπαϊκή συμφωνία που συνήφθη μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Βουλγαρίας, αφετέρου, όσον αφορά τις τροποποιήσεις των άρθρων 2 και 3 του πρόσθετου πρωτοκόλλου της ευρωπαϊκής συμφωνίας, βασίζεται στο σχέδιο απόφασης του συμβουλίου σύνδεσης το οποίο επισυνάπτεται στην παρούσα απόφαση.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

ΣΥΝΔΕΣΗ ΜΕΤΑΞΥ ΤΗΣ ΕΥΡΩΠΑΪΚΗΣ ΕΝΩΣΗΣ ΚΑΙ ΤΗΣ ΔΗΜΟΚΡΑΤΙΑΣ ΤΗΣ ΒΟΥΛΓΑΡΙΑΣ -Το Συμβούλιο Σύνδεσης

ΑΠΟΦΑΣΗ ΑΡΙΘ. .../2003 ΤΟΥ ΣΥΜΒΟΥΛΙΟΥ ΣΥΝΔΕΣΗΣ ΜΕΤΑΞΥ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΚΑΙ ΤΩΝ ΚΡΑΤΩΝ ΜΕΛΩΝ ΤΟΥΣ, ΑΦΕΝΟΣ, ΚΑΙ ΤΗΣ ΔΗΜΟΚΡΑΤΙΑΣ ΤΗΣ ΒΟΥΛΓΑΡΙΑΣ, ΑΦΕΤΕΡΟΥ

για την τροποποίηση των άρθρων 2 και 3 του πρόσθετου πρωτοκόλλου της ευρωπαϊκής συμφωνίας

ΤΟ ΣΥΜΒΟΥΛΙΟ ΣΥΝΔΕΣΗΣ,

Έχοντας υπόψη:

την ευρωπαϊκή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Βουλγαρίας, αφετέρου,

Το πρωτόκολλο 2 της ευρωπαϊκής συμφωνίας, και ιδίως τα άρθρα 2 και 3 του πρόσθετου πρωτοκόλλου της,

Εκτιμώντας τα εξής:

(1) Τα μέρη ενέκριναν και υπέγραψαν ένα πρόσθετο πρωτόκολλο για την παράταση της περιόδου που προβλέπεται στο άρθρο 9 παράγραφος 4 του πρωτοκόλλου 2 της ευρωπαϊκής συμφωνίας.

(2) Το πρόσθετο πρωτόκολλο της ευρωπαϊκής συμφωνίας, εξ ονόματος της Ευρωπαϊκής Κοινότητας, αποτέλεσε το αντικείμενο της απόφασης 12685 του Συμβουλίου της 14ης Οκτωβρίου 2002.

(3) Οι πρόσφατες τροποποιήσεις της βουλγαρικής νομοθεσίας άλλαξαν την κατανομή των αρμοδιοτήτων μεταξύ των οργάνων εφαρμογής.

(4) Για να διασφαλισθεί η συμβατότητα μεταξύ του πρόσθετου πρωτοκόλλου της ευρωπαϊκής συμφωνίας και της βουλγαρικής θεσμικής οργάνωσης, πρέπει να τροποποιηθούν τα άρθρα 2 και 3 του πρόσθετου πρωτοκόλλου με αντικατάσταση της μνείας του ''Συμβουλίου Ανταγωνισμού'' και στα δύο άρθρα από τη μνεία της ''Επιτροπής Προστασίας του Ανταγωνισμού'' στο άρθρο 2 και του ''Υπουργείου Οικονομικών'' στο άρθρο 3.

(5) Αυτή η συμβατότητα είναι απαραίτητη για να μπορέσει να αρχίσει να ισχύει στη βουλγαρική νομοθεσία το προαναφερθέν πρόσθετο πρωτόκολλο της ευρωπαϊκής συμφωνίας,

ΑΠΟΦΑΣΙΖΕΙ:

Άρθρο 1

Στο άρθρο 2 του πρόσθετου πρωτοκόλλου της ευρωπαϊκής συμφωνίας για τη σύνδεση μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Βουλγαρίας, αφετέρου, όσον αφορά την παράταση της περιόδου που προβλέπεται στο άρθρο 9 παράγραφος 4 του πρωτοκόλλου 2 της ευρωπαϊκής συμφωνίας, η φράση ''Συμβούλιο Ανταγωνισμού'' αντικαθίσταται από τη φράση ''Επιτροπή Προστασίας του Ανταγωνισμού''.

Στο άρθρο 3 του πρόσθετου πρωτοκόλλου, η φράση ''Συμβούλιο Ανταγωνισμού'' αντικαθίσταται από τη φράση ''Υπουργείο Οικονομικών''.

Το κείμενο του τροποποιημένου πρόσθετου πρωτοκόλλου επισυνάπτεται στην παρούσα απόφαση.

Άρθρο 2

Η παρούσα απόφαση αρχίζει να ισχύει την ημέρα της έγκρισής της από το συμβούλιο σύνδεσης.

Βρυξέλλες,

Για το συμβούλιο σύνδεσης

Ο Πρόεδρος

Μορφή του κειμένου με τις προτεινόμενες τροποποιήσεις

ΠΡΟΣΘΕΤΟ ΠΡΩΤΟΚΟΛΛΟ ΤΗΣ ΕΥΡΩΠΑΪΚΗΣ ΣΥΜΦΩΝΙΑΣ ΓΙΑ ΤΗ ΣΥΝΔΕΣΗ ΜΕΤΑΞΥ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΚΑΙ ΤΩΝ ΚΡΑΤΩΝ ΜΕΛΩΝ ΤΟΥΣ, ΑΦΕΝΟΣ, ΚΑΙ ΤΗΣ ΔΗΜΟΚΡΑΤΙΑΣ ΤΗΣ ΒΟΥΛΓΑΡΙΑΣ, ΑΦΕΤΕΡΟΥ, ΓΙΑ ΤΗΝ ΠΑΡΑΤΑΣΗ ΤΗΣ ΠΕΡΙΟΔΟΥ ΠΟΥ ΠΡΟΒΛΕΠΕΤΑΙ ΣΤΟ ΑΡΘΡΟ 9 ΠΑΡΑΓΡΑΦΟΣ 4 ΤΟΥ ΠΡΩΤΟΚΟΛΛΟΥ 2 ΤΗΣ ΕΥΡΩΠΑΪΚΗΣ ΣΥΜΦΩΝΙΑΣ

Η ΕΥΡΩΠΑΪΚΗ ΚΟΙΝΟΤΗΤΑ, εφεξής "η Κοινότητα", αφενός, και

Η ΔΗΜΟΚΡΑΤΙΑ ΤΗΣ ΒΟΥΛΓΑΡΙΑΣ, αφετέρου,

ΕΧΟΝΤΑΣ ΥΠΟΨΗ την ευρωπαϊκή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Βουλγαρίας, αφετέρου, και ιδίως το άρθρο 9.παράγραφος 4 του πρωτοκόλλου 2 της εν λόγω συμφωνίας,

ΕΚΤΙΜΩΝΤΑΣ ΤΑ ΕΞΗΣ:

(1) Το άρθρο 9 παράγραφος 4 του πρωτοκόλλου 2 της ευρωπαϊκής συμφωνίας ορίζει ότι, κατά τη διάρκεια των πρώτων πέντε ετών από την έναρξη ισχύος της συμφωνίας, και κατά παρέκκλιση από την παράγραφο 1 σημείο iii) του ίδιου άρθρου, η Βουλγαρία μπορεί, κατ'εξαίρεση, να χορηγεί, όσον αφορά τα προϊόντα χάλυβα, κρατικές ενισχύσεις για αναδιάρθρωση, υπό τον όρο ότι τούτο οδηγεί στη βιωσιμότητα των ενισχυόμενων επιχειρήσεων στο πλαίσιο κανονικών συνθηκών της αγοράς στο τέλος της περιόδου αναδιάρθρωσης. ότι το ποσό και η ένταση της ενίσχυσης περιορίζονται αυστηρά στο επίπεδο που είναι απολύτως αναγκαίο για την αποκατάσταση αυτής της βιωσιμότητας και προοδευτικά μειώνονται, και ότι το πρόγραμμα αναδιάρθρωσης συνδέεται με τη συνολική ορθολογική διαχείριση και μείωση του συνολικού παραγωγικού δυναμικού στη Βουλγαρία.

(2) Η αρχική πενταετής περίοδος έληξε στις 31 Δεκεμβρίου 1997.

(3) Η Δημοκρατία της Βουλγαρίας ζήτησε, τον Οκτώβριο του 1997, να παραταθεί η προαναφερόμενη περίοδος.

(4) Η παράταση αυτή θα χορηγηθεί για άλλα οκτώ έτη, αρχής γενομένης από την 1η Ιανουαρίου 1998, ή μέχρι την ημερομηνία προσχώρησης της Βουλγαρίας στην Ευρωπαϊκή Ένωση, ανάλογα με το ποια προηγείται,

ΣΥΜΦΩΝΗΣΑΝ ΤΑ ΑΚΟΛΟΥΘΑ:

ΑΡΘΡΟ 1

Η περίοδος εντός της οποίας η Δημοκρατία της Βουλγαρίας μπορεί, κατ'εξαίρεση, να χορηγεί, όσον αφορά τα προϊόντα χάλυβα, κρατικές ενισχύσεις για αναδιάρθρωση σύμφωνα με τους όρους που αναφέρονται στο άρθρο 9 παράγραφος 4 του πρωτοκόλλου 2 παρατείνεται για άλλα οκτώ έτη, αρχής γενομένης από την 1η Ιανουαρίου 1998, ή μέχρι την ημερομηνία προσχώρησης της Βουλγαρίας στην Ευρωπαϊκή Ένωση, ανάλογα με το ποια προηγείται. Η παράταση αυτή εξαρτάται από την εκπλήρωση των όρων που καθορίζονται στα άρθρα 2 και 3.

ΑΡΘΡΟ 2

Η Δημοκρατία της Βουλγαρίας υποβάλλει στην Ευρωπαϊκή Επιτροπή πρόγραμμα αναδιάρθρωσης και επιχειρηματικά σχέδια τα οποία πληρούν τις προϋποθέσεις που καθορίζονται στο άρθρο 9 παράγραφος 4 του πρωτοκόλλου 2 και έχουν αξιολογηθεί και εγκριθεί από την αρμόδια Εθνική Αρχή της για τον Έλεγχο των Κρατικών Ενισχύσεων () [να αντικατασταθεί από:] Επιτροπή Προστασίας του Ανταγωνισμού).

ΑΡΘΡΟ 3

H Επιτροπή προβαίνει σε τελική αξιολόγηση για να καθορίσει κατά πόσον το πρόγραμμα αναδιάρθρωσης και τα επιχειρηματικά σχέδια πληρούν τις προϋποθέσεις του άρθρου 9 παράγραφος 4 του πρωτοκόλλου 2. Το Συμβούλιο της Ευρωπαϊκής Ένωσης αποφασίζει εάν το πρόγραμμα και τα σχέδια πληρούν τις προϋποθέσεις του προαναφερθέντος άρθρου.

Η Επιτροπή παρακολουθεί τακτικά την εφαρμογή των σχεδίων, για λογαριασμό της Κοινότητας, και η Εθνική Αρχή για τον Έλεγχο των Κρατικών Ενισχύσεων () [να αντικατασταθεί από:] το Υπουργείο Οικονομικών), για λογαριασμό της Δημοκρατίας της Βουλγαρίας.

ΑΡΘΡΟ 4

Το παρόν πρωτόκολλο δύναται να τροποποιηθεί με απόφαση του συμβουλίου σύνδεσης που συνεστήθη με την ευρωπαϊκή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Βουλγαρίας, αφετέρου.

ΑΡΘΡΟ 5

Το παρόν πρωτόκολλο τίθεται σε ισχύ την πρώτη ημέρα του μήνα μετά την ημερομηνία κατά την οποία τα μέρη κοινοποιούν μεταξύ τους την ολοκλήρωση των εσωτερικών διαδικασιών που είναι απαραίτητες για το σκοπό αυτό. Προσωρινά ισχύει από την ημερομηνία της υπογραφής του.

Βρυξέλλες,

Για την Ευρωπαϊκή Κοινότητα

Για τη Δημοκρατία της Βουλγαρίας